﻿699 Dumitru Ţeicu, Moara de apă din Banat, Ed. Presa Universitară Clujeană, Cluj-Napoca, 2012, 392 p. O confesiune din debutul lucrării confirmă apropierea autorului, istoric şi arheolog medievist, pentru etnologie şi monumentele istorice. Dealtminteri, el a iniţiat la nivelul muzeelor bănăţene, cu mai mulţi ani în urmă, o serie editorială despre arheologia şi etnologia Banatului. Lucrarea pe care o semnalăm se înscrie în colecţia Patrimoniul arheologic şi etnologic al Banatului. Seria Repertorii. Moara de apă a fost inclusă între martorii semnificativi ai patrimoniului cultural al Banatului, martori istorici marcaţi însă de un destin tragic şi ineluctabil, aşa cum reiese din confesiunea prezentată în debutul cărţii. Dezbaterea istorică propusă despre o instalaţie tehnică ce foloseşte energia apei a înscris în puţine pagini o schiţă asupra hidrografiei Banatului şi a caracteristicilor acesteia. Restituirea istorică a fost construită pe surse istorice şi etnologice ale epocii medievale şi moderne. Colecţii de izvoare diplomatice medievale au semnalat prezenţa morii de apă la mijlocul secolului al XIII- lea, numărul morilor consemnate crescând semnificativ în secolele XIV-XV. Sursele din arhivele austriece din veacul al XVIII-lea au marcat dosarul cu privire la moara de apă în teritoriul bănăţean. Regăsim în aceste surse, aşa cum reiese din dezbaterea propusă de Dumitru Ţeicu, informaţii despre statistica morii de apă în secolele XVIII-XIX, dar şi informaţii cu privire la topografia şi planimetria acestor instalaţii tehnice. În acelaşi capitol consacrat surselor istorice, autorul prezintă un itinerariu al cercetării istorice şi etnologice cu privire la moara de apă, unde remarcă aportul cercetătorilor de la Sibiu şi Bucureşti. Discuţia despre „moara de apă – o maşină hidraulică” s-a concentrat pe chestiuni conceptuale şi de limbaj. Aşa cum subliniază autorul, demersul său în relaţia moară – maşină hidraulică s-a limitat la evidenţierea acumulărilor istoriografice, rămânând numai în cadrul discursului istoric şi etnologic, evitând recursul la chestiuni tehnice. El a preluat în această chestiune clasificările propuse de profesorul Dorin Pavel, prin care moara cu roată orizontală şi axul vertical este socotită „cea mai veche turbină”, în timp ce moara cu roată verticală şi axul orizontal este înscrisă în categoria roţilor hidraulice. Moara cu 700 roată orizontală ocupă un loc central în economia lucrării, temeinic construit pe sursele etnologice din teren. Contribuţile autorului sunt deosebite în această privinţă, el oferind explicaţii pertinente în chestiuni legate de terminologie şi istoria morii, ce vin în contradicţie cu ceea ce s-a scris pe această temă. Moara cu roată orizontală este numită fregvent în literatura etnologică moara cu ciutură, în care roata orizontală este asimilată cu ciutura. Autorul invocă mărturii orale şi surse scrise, însoţind demonstraţia cu desene şi planşe, din care reiese foarte clar că ciutura este în fapt un inel de lemn montat în gura butoniului. Materialele şi tehnicile de construcţie folosite sunt analizate prin prisma martorilor etnologici, dar şi a surselor scrise. Toată discuţia este purtată pe morile cu ciutură existente, însoţită de o documentaţie grafică şi foto remarcabile. Arhitectura morii cu roată orizontală din Banat beneficiază de o abordare de excepţie. Documentaţia grafică a fost realizată de arhitectul Dragoş Zipfl, cu vechi preocupări în domeniu. Arhitectura morii din lemn aşezată direct pe teren sau a celei înălţate pe piloni, cum sunt morile din Valea Almăjului de la Rudăria şi Şopotu Vechi, ori a celor de la Topleţ au beneficiat de o cercetare exhaustivă. Interferenţele arhitecturii civile rurale din secolul al XIX-lea cu arhitectura preindustrială a morii cu apă sunt atent sesizate. Elementele structurale ale morii de apă cu roată orizontală sunt atent analizate, într-o privire de asamblu asupra instalaţiei hidrotehnice. Problema captării apei şi a aducţiunii, uneori pe distanţe lungi de 4-5 km, sunt analizate punctual pentru spaţiul Banatului Montan. Discuţia de asamblu la nivelul provinciei bănăţene i-a îngăduit să sesizeze elementele arhaice, forme de retardare întâlnite la instalaţia hidrotehnică. Repertoriul celor circa 80 de mori cu ciutură, însoţit de o documentaţie abundentă de arhitectură, conferă soliditate şi durabilitate acestei lucrări. O abordare a problemei morii de apă din Banat nu putea ocoli moara cu roată verticală şi axul orizontal şi moara plutitoare. Ambele categorii de mori au dispărut din peisajul cultural al provinciei inclusiv din parcurile muzeelor etnografice în aer liber. Un capitol consacrat istoriei morii de apă în Banat încheie această abordare de sinteză. Marcarea a unor repere ale istoriei morii de apă în Europa în Evul Mediu a avut menirea în intenţia autorului de a racorda istoria locală la istoria europeană. Foarte interesantă este discuţia consacrată originii morii de apă în România, autorul concluzionând că a fost în fapt creată o falsă problemă istoriografică. El desfiinţează opiniile lui C. Bucur şi C. C Giurescu despre 701 vechimea şi permanenţa din epoca romană până în evul mediu a morii cu apă la români, pe care le-a înscris între manifestările protocroniste ale istoricilor români. Lucrarea consacrată patrimoniului etnologic din Banat de dr. Dumitru Ţeicu constituie cea dintâi abordare de sinteză despre moara de apă din bazinul intracarpatic. Ea se înscrie în efortul istoricului de a defini indentitatea istorică a provinciei pe parcursul Evului Mediu. Minodora Damian